Свае першыя ўрокі жыцця ў маленстве мы атрымліваем у сям’і. Мама вучыць нас любіць не толькі сваіх блізкіх, але і Радзіму, яе гісторыю, культуру, разумець звычаі і традыцыі нашага народа, шанаваць нашу родную мову. Менавіта гэта думка стала галоўнай у размове пісьменніка Сержа Мінскевіча і навучэнцаў гімназіі № 27. На сустрэчы “Сэрца, у якім месціцца цэлы свет”, якая адбылася 11 кастрычніка ў бібліятэцы № 14 ім.Ф.Багушэвіча, вучні і маладыя супрацоўнікі бібліятэкі падзяліліся сваімі думкамі, нават у вершаванай форме, аб матулях, аб дзіцячых успамінах, аб сваіх пачуццях. Супрацоўнікі бібліятэкі падрыхтавалі вельмі кранальную літаратурна-музычную кампазіцыю “Мы ўсім абавязаны маме…”. Гучалі вершы беларускіх паэтаў, песні ў выкананні госця сустрэчы – Сержа Мінскевіча.